ဝေင်ꩻဖာပွန်

ဝေင်ꩻဖာပွန် (အိန်းကလေတ်: Papun) နဝ်ꩻ အဝ်ႏဒျာႏ မျန်မာခမ်းထီအခဝ်ဒေါမ်၊ စောက်ꩻခမ်းနယ်ႏ၊ ဖပွန်ခရဲင်ႏ၊ ဝေင်ꩻနယ်ႏဖာပွန်ကို ထုဲင်ꩻခမ်းကူထျꩻနဝ်ꩻသွူ။ ဝေင်ꩻဖာပွန်နဝ်ꩻ ထွာဒျာႏ ခရဲင်ႏဝေင်ꩻတန်တဲင် ဝေင်ꩻကိုနဝ်ꩻ ခရဲင်ႏ၊ ဝေင်ꩻနယ်ႏ အိုပ်ချုတ်ရေꩻရွုမ်ꩻဖုံႏ အဝ်ႏသော့ꩻနဝ်ꩻသွူ။ ခရိစ်နေင်ႏ ၂၀၁၄ ဗာႏ စာႏရင်ꩻအလꩻ ဝေင်ꩻဖာပွန်ကိုနဝ်ꩻ လိုꩻဖြာꩻခြွဉ်းအဝ်ႏ အဖြာꩻ ၂,၀၀၀ ရပ်နဝ်ꩻသွူ။ စောက်ꩻခွိုꩻဖုံႏ အဝ်ႏအုံသော့ꩻအာသွတ်ꩻတဲင် ဖြဝ်ꩻယွန်ꩻ၊ မန်း၊ မဲင်ꩻ စတဲင် တောမ်ႏလိုꩻမျိုꩻအလင်ဖုံႏ အဝ်ႏအုံသော့ꩻနဝ်ꩻသွူ။

ကရီးခါနဝ်ꩻ ပါဒျာႏ တနင်္သာရီတွိုင်ꩻ ခြုံꩻခရဲင်ႏကိုတဲင် ထွာဒျာႏ ခရဲင်ႏရွမ်ꩻအဝ်ႏသော့ꩻဒါႏ ဝေင်ꩻဒျာႏသွူ။ တွိုႏခရိစ်နေင်ႏ ၁၉၅၄ ဗာႏ ထွိုင်ႏအွောန်ႏထွော့ခေါ်လွေꩻ စောက်ꩻခမ်းနယ်ႏနဝ်ꩻမꩻ ခြုံꩻခရဲင်ႏလဲ့ ထဲမ်သော့ꩻလွေꩻညီꩻပါ စောက်ꩻခမ်းနယ်ႏကိုသွူ။ ဖာပွန်နယ်ႏနဝ်ꩻ အဲင်းကလေက်ဗိတိသျစိုးကို ထွာဒျာႏ ခရဲင်ႏရွုမ်ꩻအဝ်ႏသော့ꩻဝေင်ꩻလဲ့ လိုꩻအုံအဝ်ႏသော့ꩻအာငါႏတဝ်းတဲင် ထွာဒျာႏ ဝေင်ꩻပေႏတဖြုံႏဒျာႏသွူ။ ကွဲႏတွော့ꩻ သမ်းအဝ်ႏလွေꩻ မျန်မာ-ထုဲင်ꩻခမ်းကူထျꩻတဲင် ထွာဒျာႏ အရေꩻတန်ဒါႏ ဝေင်ꩻပေႏတဝေင်ꩻဒျာႏနဝ်ꩻသွူ။

 အာႏကွိုꩻ 

ကဏ္ဍ:စောက်ꩻခမ်းနယ်ႏကိုဝေင်ꩻဖုံႏ